Ριζότο με σπανάκι και μπέικον
Αυτό το υπέροχο, κρεμώδες ριζότο με σπανάκι, μπέικον, μανιτάρια και τυρί είναι γεμάτο χρώματα και έντονες αντιθέσεις στη γεύση.
150 γρ. μπέικον, 400 γρ. ρύζι αρμπόριο (αν δεν βρούμε, βάζουμε καρολίνα), 1 λίτρο σπιτικός ζωμός κοτόπουλου (ή ό,τι άλλο έχουμε) ή νερό, 100 γρ. σπανάκι baby, 250 γρ. μανιτάρια λευκά μικρά (ολόκληρα), 1 μέτριο ξερό κρεμμύδι, ψιλοκομμένο σε καρεδάκια, 1 σκελίδα σκόρδου, ψιλοκομμένη, 1 καυτερή πιπερίτσα αποξηραμένη (προαιρετικά), 1 κουτ. σούπας βούτυρο, 4 κουτ. σούπας ελαιόλαδο, 1/2 φλιτζ. τσαγιού κρασί λευκό, 1/2 φλιτζ. τσαγιού σκληρό τυρί (π.χ. γραβιέρα Αμφιλοχίας ή κεφαλοτύρι Ελασσόνας), τριμμένο, 1/4 φλιτζ. τσαγιού κρέμα γάλακτος, αλάτι, φρεσκοτριμμένο πιπέρι
Για το ριζότο με σπανάκι και μπέικον, κόβουμε το μπέικον σε κυβάκια 0,5 εκ.Βάζουμε σε δυνατή φωτιά ένα μεγάλο τηγάνι με το μισό ελαιόλαδο και το μπέικον και το σοτάρουμε για 2-3 λεπτά.Ρίχνουμε το υπόλοιπο ελαιόλαδο και τσιγαρίζουμε το σκόρδο και το κρεμμύδι για 1 λεπτό.Προσθέτουμε το ρύζι ανακατεύοντας μέχρι να γυαλίσει και σβήνουμε με το κρασί.Μόλις εξατμιστεί το αλκοόλ, προσθέτουμε το 1/3 του ζωμού, την καυτερή πιπεριά και το σπανάκι.Μαγειρεύουμε για 2-3 λεπτά ανακατεύοντας συνεχώς και προσθέτουμε τα μανιτάρια και λίγο ακόμα ζωμό.Συνεχίζουμε το μαγείρεμα ανακατεύοντας συνεχώς για ακόμα 10-12 λεπτά προσθέτοντας σταδιακά τον υπόλοιπο ζωμό και όσο αλάτι χρειάζεται.Μόλις είναι έτοιμο βγάζουμε την καυτερή πιπεριά και προσθέτουμε το βούτυρο, το τυρί και την κρέμα γάλακτος.Σερβίρουμε σε πιάτα το ριζότο με σπανάκι και μπέικον και από πάνω ρίχνουμε φρεσκοτριμμένο πιπέρι.
Αλλαντικά,Ρύζι,Σπανάκι